
    Općinski sud u Sisku	Poslovni broj: P Ob-20/2026-25
Sisak, Trg Ljudevita Posavskog 5 
                                     U  I M E   R E P U B L I K E   H R V A T S K E
                                                             P R E S U D A
Općinski sud u Sisku, OIB: 74610670107, po sutkinji  toga suda Nataši Ljuba-Čobanov u parničnom predmetu 1. mlt. tužitelja N. El-R., OIB: …., 2. mlt. tužiteljice C. Z. E.., OIB: …. i 3. tužitelja A. M. Z. El-R., OIB: …. koje zastupa otac i z.z. M.El-R., iz S., C. 4a protiv tužene A. El-R., OIB: …. iz S., T. K. 84, radi povećanja uzdržavanja, nakon zaključene glavne nejavne rasprave održane dana 29. rujna 2026. u prisutnosti oca i z.z. mlt. tužitelja osobno, a u odsutnosti tužene, dana 19. listopada 2026.
                                    p r e s u d i o    j e

I. Nalaže se tuženoj A. El-R., OIB: …., da umjesto iznosa uzdržavanja određenih rješenjem Općinskog suda u Sisku, poslovni broj R1 Ob-41/2021-2 od 18. veljače 2021. godine plaća povećani iznos uzdržavanja za period od 5. veljače 2026. do 24. lipnja 2026. i to za mlt. N. el R. , OIB: …. iznos od 280,00 eura mjesečno, za mlt. C. el R.OIB: ….  iznos od 280,00 eura mjesečno, te mlt. A. M. Z. El-R., OIB: ….  iznos  od 324,00 eura mjesečno, a od 25. lipnja 2026. pa dok za to budu postojali zakonski razlozi za mlt. N. el R., OIB: …. iznos od 300,00 eura mjesečno , za mlt. C.el R., OIB: …. iznos od 300,00 eura mjesečno, te mlt. A. M. Z. El-R., OIB: …. iznos od 370,00 eura mjesečno s dospijećem svakog mjesečno iznosa do zadnjeg dana u mjesecu za tekući mjesec, a u slučaju zakašnjenja s pripadajućom zakonskom zateznom kamatom tekućom od dana dospijeća svakog pojedinog iznosa pa do isplate, po stopi po stopi koja se određuje uvećanjem kamatne stope koju je Europska središnja banka primijenila na svoje posljednje glavne operacije refinanciranja ili granična kamatna stopa proizašla iz natječajnih postupaka za varijabilnu stopu za posljednje glavne operacije refinanciranja Europske središnje banke koje je obavila prije prvog kalendarskog dana tekućeg polugodišta za 3 % poena  pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine sve na ruke ili tekući račun oca mlt. tužitelja M. El -R.OIB: …. s tim da je dospjele, a neplaćene iznose dužna platiti odjednom u roku od 15 dana odjednom s pripadajućom zakonskom zateznom kamatom tekućom od dana dospijeća svakog pojedinog iznosa pa do isplate.
II  S ostatkom tužbenog zahtjeva mlt. N. el R. , OIB: ….   i mlt. C. el R., OIB: …. u odnosu na period od 5. veljače 2026. do 24. lipnja 2026. svaki u visini od 20,00 eura mjesečno, zajedno s pripadajućim kamatama, se odbijaju.
S ostatkom tužbenog zahtjeva mlt. A. M. Z. El-Ri., OIB: …. u odnosu na period od 5. veljače 2026. do 24. lipnja 2026. u visini od 76,00 eura mjesečno, te u odnosu na period od  25. lipnja 2026. pa nadalje u visini od 30,00 eura, zajedno s pripadajućim kamatama,  se odbija.
Obrazloženje
[bookmark: _Hlk222310955]1. Dana 5. veljače 2025. mlt. tužitelji N. El-R., C. Z. El-R.i i A. M. Z. El-R.  ( nastavno: mlt. tužitelji)  koje zastupa otac M. El -R. OIB: ….   ( nastavno: otac) podnijeli su tužbu radi povećanja uzdržavanja protiv tužene A. El-R. (nastavno: tužena) . U tužbi se navodi da je rješenjem Općinskog suda u Sisku posl.br poslovni broj R1 Ob-41/2021-2 dana 18. veljače 2021. odobren Plan o zajedničkoj roditeljskoj skrbi temeljem koji je utvrđena obveza uzdržavanja mlt. djece tako da je tužena bila dužna plaćati za svo troje djece iznos od 500,00 kuna mjesečno, no da su se u međuvremenu promijenile okolnosti jer je prošlo od zadnje odluke 5 godina, pa dosuđeni novčani iznos više nije dostatan. U tužbi se navodi da je mlt. N. ( nastavno: kćer) u dobi od 12 godina i pohađa 6. razred tako da njezine mjesečne potrebe koje uključuju i izvanškolske aktivnosti ukupno iznose minimalno 400,00 eura mjesečno, mlt. C.( nastavno: stariji sin) je u dobi od 11 godina i pohađa 5. razred osnovne škole te i njegove mjesečne potrebe iznose minimalno 400,00 eura mjesečno,  mlt. A.  ( nastavno: mlađi sin) pohađa 1. razred  i u dobi je od 8 godina, te mu za zadovoljavanje mjesečnih potreba minimalno treba 600,00  eura jer ima smetnje u govoru, pa pohađa govorne vježbe kod logopeda za cijenu od 30,00 eura po vježbi ( ukupno 240,00 eura mjesečno), a nastavu pohađa uz pomoć osobnog asistenta. Sva djeca stanuju sa ocem koji je u mirovini, pa kako ranije dosuđeni iznos uzdržavanja više nije dostatan za zadovoljavanje njihovih minimalnih mjesečnih potreba, mlt. tužitelji predlažu da sud donese presudu kojom će se tužena obvezati da od podnošenja tužbe pa nadalje plaća iznos od 300,00 eura za kćer, iznos od 300,00 eura za starijeg sina i iznos od 400,00 eura za mlađeg sina. Ne potražuje troškove ovog parničnog postupka.
2. Tužena je u odgovoru na tužbu koji je sud zaprimio 6. ožujka 2026. navela da se nalazi u zatvoru već 4 mjeseca i 12 dana i da nema nikakvih prihoda niti ih može stjecati, pa niti plaćati iznose koji su joj naloženi ranijom odlukom suda, a osporava da su se okolnosti na strani mlt. tužitelja promijenile do te mjere da opravdavaju povećanje iznosa uzdržavanja za četiri puta, te da su postavljeni tužbeni zahtjevi  za povećanje uzdržavanje nerealni s obzirom na standard građana u Republici Hrvatskoj. Ipak, ne osporava da su se uvjeti života promijenili, da su se cijene povećale te da bi za svoju djecu plaćala uzdržavanje ali zbog svoje materijalne situacije i činjenice da je u zatvoru ne može. Nadalje, navodi da se namjerava zaposliti čim bude prije, po otpustu iz zatvora te traži da sud donese odluku kojom joj se nalaže plaćanje povećanog uzdržavanja tek nakon što bude u mogućnosti po otpustu iz zatvora. Također traži da sud ne uvaži zahtjev da zaostale obroke plati odjednom jer nema primanja.  Isto tako navodi, da bi mogla kada se zaposli, plaćati povećano uzdržavanje za svako dijete u iznosu od oko 100,00 eura mjesečno. Nakon ovog odgovora na tužbu, tužena nije aktivno sudjelovala u ovom postupku, iako je otpuštena na slobodu dana 4. travnja 2026. ( mjesec dana nakon davanja odgovora na tužbu) niti je pristupala na sudska ročišta, iako je uredno putem zatvorske ustanove primila poziv za ročište koje je održano 15. travnja 2026. kada je bila na slobodi.
	3. U dokaznom postupku izvršen je uvid u rješenje Općinskog suda u Sisku, poslovni broj R1 Ob-41/2021-2 od 18. veljače 2021. godine i Plan o zajedničkoj roditeljskoj skrbi od 24. kolovoza 2020. koji je sastavni dio te odluke, medicinsku dokumentaciju za mlt. tužitelje, račune broj 31/2/1 od 31. siječnja 2026. i  314/2/1 od 18. travnja 2026.,   Potvrdu … od 2. 2. 2026., Potvrdu porezne uprave o visini dohotka i primitaka od 24. travnja 2026., rješenje Sisačko-moslavačke županije, Upravnog odjela za obrazovanje, kulturu, šport, mlade i civilno društvo od 21. kolovoza 2025., rješenje Sisačko-moslavačke županije, Upravnog odjela za obrazovanje, kulturu, šport, mlade i civilno društvo od  1. srpnja 2024. Rodni list MU Sisak od 22. svibnja 2024., Nalaz logopeda od 28. ožujka 2025., dopis Zatvora u Zagrebu od 23. travnja 2026., te je saslušan otac mlt. tužitelja. 
4. Tužena nije saslušana jer nije pristupila na ročište iako je poziv za isto uredno dostavljen, a u pozivu je bila upozorena na posljedice nedolaska.
	5. Uvidom u rješenje Općinskog suda u Sisku, poslovni broj R1 Ob-41/2021-2 od 18. veljače 2021. godine vidljivo je da je sud odobrio Plan o zajedničkoj roditeljskoj skrbi od 24. kolovoza 2020. temeljem koje je tužena dužna plaćati za mlt. kćer iznos od 550,00 kuna ( 72,99 eura) mjesečno, za starijeg mlt. sina iznos od 550,00 kuna ( 72,99 eura) mjesečno, te za mlađeg mlt. sina iznos od 550,00 kuna ( 72,99 eura) mjesečno.  Vidljivo je također da je mlt. kćer rođena …., znači da je u dobi od 12 godina, da je stariji mlt. sin rođen ….. , znači da je u dobi od 11. godina, te da je mlađi mlt. sin rođen ….. odnosno da je u dobi od 8 godina.
6. Iz računa logopeda broj 31/2/1 od 31. siječnja 2026. i računa broj 314/2/1 od 18. travnja 2026.  vidi se da je cijena jedne terapije 30,00 eura. 
7. Uvidom u medicinsku dokumentaciju za starijeg mlt. sina stranaka vidi se da isti ma postavljene dijagnoze : Dispneja ( subjektivni osjećaj nedostatka zraka, kratkoće daha, stezanja u prsima ili otežanog disanja), Astma u razmatranju, Vazomortorni i alergijski rinitis, te da ima slabiji vid i da treba nositi naočale. Medicinska dokumentacija koja se odnosi na mlađeg mlt. sina stranaka pokazuje da isti ima postavljenu dijagnozu Specifičnog poremećaja govora i jezika, Blago usporenog psihomotornog razvoja, Hipotonije , Hiperkolesterolemije, te  mlt. dijete ide na logopedske vježbe . Za mlt. kćer stranaka iz medicinske dokumentacije  vidljive slijedeće dijagnoze: Mladenački artritis, Scoliosis lumbalis minima i Loše držanje, te da je Odlukom Povjerenstva za lijekove određeno liječenje lijekom Enbrel štrcaljkom. Nakon uvida u cjelokupnu dokumentaciju sud je utvrdio da osim navedenih utvrđenja pojedina sadrži i podatke o drugim zdravstvenim problemima koja su evidentirana kod djece, ali su isti prolaznog i akutnog karaktera, pa se ima uzeti da su uobičajeni kao i kod druge djece a ne utječu na povećanje materijalnih potreba djeteta i već su uključeni u ukupne materijalne potrebe djeteta.
8. Iz Potvrde Osnovne škole .. od 2. 2. 2026. razvidno je da mlađi sin stranaka pohađa nastavni proces uz pomoć pomoćnika u nastavi. Pravo na potporu tijekom odgojno-obrazovnog procesa koju pruža pomoćnik u nastavi u svakodnevnim nastavnim, izvannastavnim i izvanškolskim aktivnostima koje je ostvario, vidljivo je iz rješenja Sisačko-moslavačke županije, Upravnog odjela za obrazovanje, kulturu, šport, mlade i civilno društvo od 21. kolovoza 2025.
	9. Iz Potvrde porezne uprave o visini dohotka i primitaka od 24. travnja 2026. utvrđeno je da tužena u periodu od rujna 2025. do veljače 2026. nije imala dohotka niti primitaka. 
10. Otac mlt. tužitelja u svom iskazu u bitnome je rekao da je kćerka učenica 6. razreda osnovne škole i ima 12.g. Dijagnosticiran joj je poli artritis zbog čega dobiva dvije injekcije tjedno. U tu svrhu ona odlazi na preglede u Zagreb redovito s čim u svezi ima troškove puta, ali nema posebnu prehranu niti druge troškove vezano uz tu bolest. Procjenjuje da ona ima troškove koji mjesečno iznose 400 eura, ali se nije mogao točno očitovati specificirano o pojedinim troškovima života za to dijete, osim da je riječ o iznosu koji je potreban za pokrivanje troškova hrane, higijenskih potrepština, odjeće , obuće, šk. pribora , odlazaka na školske izlete i slično. Dalje je rekao da stariji sin ima 11. g. i pohađa 5.g.raz. osnovne škole, da ima problema sa napadajima disanja da se sumnja na neku alergiju ili astmu. Smatra da troškovi za to dijete iznose minimalno 400 eura mjesečno, ali se nije mogao točno očitovati specificirano o pojedinim troškovima života, osim da je riječ o iznosu koji je potreban za pokrivanje troškova hrane, higijenskih potrepština, odjeće , obuće, šk. pribora , odlazaka na školske izlete i slično. U pogledu troškova života mlađeg sina rekao je da je za njega potrebno više novca i to 600 eura mjesečno iako se nije mogao specificirano izjasniti niti u pogledu tog djeteta u svakom dijelu. Međutim, rekao je kako to dijete ima smetnje u govoru, ima asistenta na nastavi i za njega treba veći angažman pa osim redovnih troškova života koje ima svako dijete postoji trošak odlaska jednom tjedno na govorne vježbe kod logopeda za što mora platiti 30 eura po dolasku. Osim toga naveo je da svako dijete ide na školske izlete koji se plaćaju oko 60 eura po izletu, s tim da duži izleti koštaju i više, tako je za kćer platio izlet 200,00 eura. Napomenuo je da djeca od majke naslijedila gen trombofilije te se boji za njihovo buduće zdravstveno stanje.  Dalje je izjavio da je on osim mirovne nema drugih prihoda. Plaća režijske troškove oko 500 eura mjesečno , s tim da je unazad par mjeseci taj iznos nešto manji s obzirom da je po osnovi zdravstvenog stanja kćerka ostvarila pravo na vaučer za struju. Zna da je tužena bila u zatvoru, no smatra da bez obzira na to tužena mora pokrivati svoj dio obveze plaćanja uzdržavanja kada već nije majka koja izvršava roditeljsku skrb ni na kakav način.
11. Iz dopisa zatvora u Zagrebu od 23. travnja 2026. utvrđeno je da je tužena dana 4. travnja 2026. puštena na slobodu.
12. Analizirajući svaki dokaz zasebno te sve dokaze u njihovoj ukupnosti sud je donio odluku kao u izreci.
13. Tužba koja je podnesena predviđena je odredbom članka 285. Obiteljskog zakona ( Narodne novine 103/15, 98/19, 47/20, 49/23; nastavno: Obz).  Ta odredba predviđa da osoba koja prima i osoba koja daje uzdržavanje može tražiti da sud povisi ili snizi iznos uzdržavanja, odluči o prestanku uzdržavanja ili promijeni način uzdržavanja određenog prijašnjom ovršnom ispravom ako su se okolnosti promijenile.
14. Temeljem članka 424. Obz-a, u ovakvom sporu radi uzdržavanja, stranke u postupku su djeca i s druge strane osoba koja ih je prema Obz-u dužna uzdržavati, s tim da djecu zastupa roditelj s kojim djeca stanuju. Stoga je ispravno navedeno da se kao podnositelj tužbe navode mlt. djeca koje zastupa otac, a pasivno legitimirana je tužena kao majka mlt. tužiteljice.
15. Ovom odlukom sud odlučuje o tome da li su nastupili razlozi za povećanje uzdržavanja počev od dana podnošenja tužbe, tim više što se odgovora na tužbu da zaključiti da tužena ne osporava svoju roditeljsku obvezu uzdržavanja djece, tek ističe svoje materijalne razloge za neplaćanje iznosa koju su već dosuđeni ranijom odlukom i iznosa koji se sada u ovoj tužbi traže.
16. Provedenim dokaznim postupkom sud je utvrdio da je od donošenja aktualne sudske odluke kojom je određena visina obveze uzdržavanja mlt. tužitelja došlo do bitno promijenjenih okolnosti. Naime, od zadnje odluke kojom je određena visina obveze uzdržavanja tuženoj u veljači 2021.  prošlo je 5 godina , te je sud utvrdio da je došlo do promijenjenih okolnosti koje opravdavaju promjenu visine obveze tužene da uzdržava svoju mlt. djecu. 
17. Naime, u vrijeme donošenja sudske odluke od 18. veljače 2021., troškovi koje su imali mlt. tužitelji nisu bili su isti kao i troškovi koje mlt. tužitelji imaju i trenutku tužbe radi povećanja uzdržavanja o kojoj sud donosi ovu odluku. Visina troškova nije ista jer je došlo do povećanja cijena troškova mlt. tužitelja, mlt. tužitelji su stariji 5 godina, te osim povećanih cijena roba i usluga, mlt. tužitelji imaju i druge potrebe i nove troškove koje nisu prije 5 godina imali samom činjenicom da su u vrijeme podnošenja ove tužbe stariji i odrasliji.
	18. Tužena je u odgovoru priznala da su se ostvarili uvjeti za povećanje uzdržavanja, no osporila je tužbeni zahtjev u pogledu tražene visine uzdržavanja.
	19. Visina uzdržavanja u konkretnom slučaju određena je uzimajući u obzir kriterije koje propisuju odredbe članka 311., 312., 313., i 314. Obz-a.
20. Članak 311. Obz-a propisuje slijedeće
(1) Ukupne materijalne potrebe djeteta koje sud utvrđuje u parničnom postupku odnose se na troškove stanovanja, prehrane, odijevanja, higijene, odgoja, obrazovanja, skrbi o djetetovu zdravlju i druge slične troškove djeteta.
(2) Ukupne materijalne potrebe djeteta određuju se prema životnom standardu roditelja koji ima obvezu plaćanja uzdržavanja.
	21. Kako je sud iz medicinske dokumentacije za mlt. tužitelja utvrdio da isti imaju zdravstvenih teškoća primijenio je i odredbu članka 312. Obz-a koja propisuje da dijete može imati povećane materijalne potrebe ako mu je potrebna stalna pojačana skrb povezana sa zdravstvenim stanjem djeteta, što se mora uzeti u obzir prigodom određivanja uzdržavanja u parničnom postupku.
22. U članku 313. Obz-a predviđeno je ovako:
(1) Ukupne mogućnosti roditelja obveznika uzdržavanja koje sud utvrđuje u parničnom postupku odnose se na prihode i imovinsko stanje roditelja koji ima obvezu plaćati uzdržavanje u vrijeme kad se uzdržavanje određuje.
(2) Roditelj koji ima obvezu plaćati uzdržavanje za dijete dužan je prikazati ukupne neto prihode u koje ulaze sva stalna i privremena novčana primanja.
(3) Ako procijeni da je to potrebno, sud može od Ministarstva financija – Porezne uprave, Ministarstva unutarnjih poslova, Ministarstva obrane, Središnjeg registra osiguranika, Financijske agencije i drugih fizičkih i pravnih osoba zatražiti podatke kojima raspolažu uz odgovarajuću primjenu odredbi Ovršnog zakona.
(4) Kad sud utvrđuje mogućnosti roditelja koji ima obvezu plaćati uzdržavanje, dužan je osim prihoda i imovinskih prilika iz stavka 2. ovoga članka uzeti u obzir i sve druge mogućnosti stjecanja zarade u skladu s dobi, obrazovanjem i radnom sposobnosti roditelja.
(5) Novčane obveze roditelja obveznika uzdržavanja uzimaju se u obzir samo u iznimnim slučajevima ako traju dulje vrijeme i ako su nužne za zadovoljenje osnovnih životnih potreba.
23. Nadalje, članak 314. Obz-a propisuje slijedeće:
(1) Ministar nadležan za poslove socijalne skrbi odlukom će jednom godišnje, a najkasnije do 1. travnja tekuće godine odrediti minimalne novčane iznose koji predstavljaju minimum iznosa ukupnih materijalnih potreba za mjesečno uzdržavanje maloljetnog djeteta u Republici Hrvatskoj, koje je dužan platiti roditelj koji ne stanuje s djetetom.
(2) Minimalni iznos određuje se u postotku od prosječne mjesečne isplaćene neto plaće po zaposlenom u pravnim osobama Republike Hrvatske za proteklu godinu, i to:
1. za dijete do 6 godina, 17% prosječne plaće
2. za dijete od 7 do 12 godina, 20% prosječne plaće i
3. za dijete od 13 do 18 godina, 22% prosječne plaće.
(3) Iznimno od stavka 2. ovoga članka, potrebe maloljetnog djeteta za uzdržavanje mogu se utvrditi u iznosu nižem od zakonskog minimuma, ali ne manje od jedne polovice zakonskog minimuma:
1. ako je obveznik uzdržavanja dužan uzdržavati dvoje ili više djece ili
2. ako dijete vlastitim prihodima pridonosi svojem uzdržavanja.
(4) Ministar nadležan za poslove socijalne skrbi odredit će odlukom jednom godišnje, a najkasnije do 1. travnja tekuće godine tablice o prosječnim potrebama maloljetnog djeteta u skladu s dobi djeteta, prihodima roditelja obveznika uzdržavanja prema platnim razredima i prosječnim troškovima života u Republici Hrvatskoj.
	24. Uzimajući u obzir sve relevantne odredbe Obiteljskog zakona sud je zaključio da je osnovano obvezati tuženu da plaća Minimalne novčane iznose sukladno Odlukama Ministarstva za rada, mirovinskog sustava, obitelji i socijalne politike koja je važila u vrijeme nastanka prava mlt. djece, ali dodatno uvećano za materijalne potrebe djece koje su povezane sa zdravstvenim stanjem svakog pojedinog mlt. djeteta.
25. Iskaz oca mlt. tužitelja sud je ocijenio životnim i logičnim. Općepoznata je činjenica da su troškovi života povećani zbog općih  ekonomskih uvjeta i inflacije tijekom zadnjih nekoliko godina u Republici Hrvatskoj, te je to u skladu s iskazom oca mlt. tužitelja. U prilog toga ide činjenica da Ministarstvo rada, mirovinskog sustava, obitelji i socijalne politike donosi Odluke o minimalnim novčanim iznosima potrebnim za mjesečno uzdržavanje djeteta svake godine, kojima povećava minimalne iznose potrebe za mjesečno uzdržavanje djeteta.
	26. U periodu od podnošenja tužbe, dakle od 5. veljače 2026. do 24. lipnja 2026. važila je Odluka o minimalnim novčanim iznosima potrebnim za mjesečno uzdržavanje djeteta( Narodne novine 75/2025) koja propisuje da je minimalni iznos za dijete od 7 do 12 godina, 20% prosječne plaće i odnosno 264,00 eura, dok za period nakon toga stupa na snagu nova Odluka o minimalnim novčanim iznosima potrebnim za mjesečno uzdržavanje djeteta( Narodne novine 66/2026) koja pripisuje da je to iznos od 290,00 eura.
27. Sud je utvrdio da mlt. kćer tužene ima 12 godina, da ima uobičajene materijalne potrebe kao i svako mlt. dijete u toj dobi, ali da su joj materijalne potrebe povećane zbog zdravlja. Za period od 5. veljače 2026. do 24. lipnja 2026. troškovi života, uz minimalne u visini od 264,00 eura mjesečno i postoje i za dodatnih  16,00 eura , pa je ukupni iznos potreban za pokrivanje svih troškova djeteta u iznosu od 280,00 eura.  U periodu od 25. lipnja 2026. pa nadalje iznos potreban za pokrivanje svih troškova života iznosi 300,00 eura, a uključuje minimalne i povećane po osnovi zdravlja, a taj iznos upravo potražuje tužbom.
28. Nadalje, utvrđeno je da stariji mlt. sin tužene ima 11 godina, da ima uobičajene materijalne potrebe kao i svako mlt. dijete u toj dobi, ali da su mu materijalne potrebe povećane zbog zdravlja, pa da je za period od 5. veljače 2026. do 24. lipnja 2026.,  opravdano tvrditi da isti iznose 264,00 eura mjesečno po osnovi osnovnih troškova života ali i dodatnih  16,00 eura za pokrivanje troškova nastalih zbog zdravlja, pa je ukupni iznos potreban za pokrivanje svih troškova tog djeteta u iznosu od 280,00 eura. U periodu od 25. lipnja 2026. pa nadalje iznos potreban za pokrivanje svih troškova života iznosi 300,00 eura, a uključuje minimalne i povećane po osnovi zdravlja, a taj iznos upravo potražuje tužbom.
29. U periodu od 5. veljače 2026. do 24. lipnja 2026. mlađi mlt. sin tužene, koji ima 8 godina uz uobičajene materijalne potrebe kao i svako mlt. dijete u toj dobi u iznosu od 264,00 eura ima i dodatne materijalne potrebe povećane zbog zdravlja i to za dodatnih 60,00 eura, pa isti iznose ukupno 324,00 eura mjesečno. Međutim,  u periodu nakon toga, osim osnovnih materijalnih troškova koji iznose 290,00 eura opravdano je zaključiti da su po osnovi zdravlja ti troškovi povećani za iznos od dodatnih 80,00 eura pa ukupno iznose 370,00 eura.
30. Sukladno članku 310. Obz-a roditelj s kojim dijete stanuje svoj udio u obvezi uzdržavanja djeteta ispunjava kroz svakodnevnu skrb o djetetu, a roditelj koji ne stanuje s djetetom obvezu uzdržavanja djeteta ispunjava zadovoljavanjem materijalnih potreba djeteta u obliku novčanog uzdržavanja. Po toj odredbi svakodnevna skrb o djetetu smatra se jednakovrijednom zadovoljavanju materijalnih potreba djeteta u obliku novčanog uzdržavanja. S tim vezano valja naglasiti da se po odredbi članka 313. stavak 1. Obz-a u parničnom postupku utvrđuju samo mogućnosti tužene.
31. Tužena nije dokazala da postoje opravdani razlozi da ne plaća uzdržavanje svojoj djeci, jer se je radno sposobna. Nije dokazala ima li i koliko prihoda, za vrijeme dok je boravila u zatvoru niti nakon puštanja na slobodu. Konačno, radno sposoban roditelj ne može se osloboditi plaćanja uzdržavanja mlt. djeci, te boravak u zatvoru nije razlog za takvo oslobođenje, jer se uzdržavanje može podmirivati i iz druge imovine ( ne samo tekućih prihoda) , pa i naknadno. 
32. Tužene radi potrebno je ukazati da sud može povećati uzdržavanje tek od dana podnošenja tužbe dana 5. veljače  2026., a do tada vrijedi odluka koja je ranije donesena a koja obvezuje tuženu na plaćanje uzdržavanja, te obveza tužene po toj odluci ostaje. Stoga, obveza tužena da plaća uzdržavanje u visini koja je određena rješenjem  Općinskog suda u Sisku, poslovni broj R1 Ob-41/2021-2 od 18. veljače 2021. postoji sve do 5. veljače 2026. te je tužena dužna podmiriti tu obvezu neovisno o ovoj odluci. Stoga, ovaj sud ne može utjecati na već utvrđenu obvezu tužene, a kamoli oprostiti ili osloboditi tuženu obveze (jer je u zatvoru) plaćanja po toj odluci.
33. Dodatno valja reći da nema pravne osnove po kojoj bi se prihvatilo traženje tužene da se odbije tužitelje s dijelom tužbenog zahtjeva da plati dospjele a neplaćene iznose odjednom. Naime, takav zahtjev tužitelja odnosi se na zakašnjelo plaćanje povećanog iznosa uzdržavanja dospjelih iznosa.  Prema Obiteljskom zakonu, uzdržavanje se u pravilu određuje u mjesečnim iznosima unaprijed. Kada dužnik propusti platiti svoju obvezu na vrijeme, sud donosi presudu  da svi nakupljeni mjesečni zaostaci s pripadajućim zakonskim zateznim  plati unutar paricijskog roka od 15 dana. Stoga je takav zahtjev tužitelja opravdan.
34. O trošku parničnog postupka sud nije odlučivao jer je izostao takva zahtjev.




35. Slijedom navedenog odlučeno je kao u izreci.

U Sisku, 19. listopada 2026.
Sutkinja
Nataša Ljuba-Čobanov, v.r.


Uputa o pravnom lijeku:
Protiv ove presude nezadovoljna stranka ima pravo ulaganja žalbe. Ista se podnosi u roku od 15 dana od dana primitka presude putem ovog suda u 2 primjerka , a o istoj odlučuje nadležni županijski sud.
Dostaviti:
1. mlt. tužitelji po pun.
2. tužena 

